Kommer, woede na nóg 'n voorval in Hluleka-reservaat | Maroela Media
'n Argieffoto van die Hluleka-natuurreservaat in die Oos-Kaap. (Foto: wildcoast.co.za)
Groot kommer heers oor die veiligheid van besoekers aan die Hluleka-natuurreservaat naby Mthatha in die Oos-Kaap, nadat nóg 'n misdaadvoorval die afgelope naweek daar aangemeld is.
Die Oos-Kaapse Parke- en Toerisme-agentskap (ECPTA) sê intussen hy het veiligheidsmaatreëls by sy reservate opgeskerp en dat veldwagters onder meer patrollies doen.
'n Week gelede is Karen Turner (33) 'n dag ná haar verjaardag in 'n chalet in die reservaat vermoor. Sy was boonop drie maande swanger.
Haar man, Matthew (34), is ernstig beseer toe aanvallers Dinsdag in die vroeë oggendure hul huisie binnegekom en hulle oorrompel het. Maroela Media het vroeër berig vriende van die Turners, wat in 'n eenheid langs hulle tuisgegaan het, het 'n beroering gehoor en gaan ondersoek instel.
Matthew Turner word steeds in 'n hospitaal behandel. Hy is aangeval toe hy oënskynlik die aanvallers probeer verwilder het. Die egpaar se 23 maande oue seuntjie, Hayden, was ongedeerd.
'n Familie van Kokstad het nou, ná die jongste voorval, ook hulle vakansie in die reservaat kortgeknip omdat hulle vir hul veiligheid gevrees het, berig News24. Belinda Bennett het luidens die berig gesê hulle is beloof dat daar 24-uur‑patrollies by die akkommodasiegedeelte van die reservaat sou wees.
Hulle het Saterdagaand gebraai, maar deur die nag toenemend bekommerd geraak nadat verskeie lede van die groep vreemde geluide buite die chalets gehoor het.
Hulle het die volgende oggend agtergekom die noodwiele van twee van hulle voertuie is deur die nag gesteel.
Bennett het op Facebook geskryf hulle was boonop geskok deur die arrogansie en ongevoeligheid van die reservaat se bestuur.
Denise Adams, wat ook deel van die groep was, het op sosiale media gesê die bestuur het aan hulle gesê hulle is welkom om die reservaat te verlaat, sou hulle onveilig voel. Hulle het dit inderdaad ook gedoen.
Die inskrywing op sosiale media oor die jongste voorval. (Foto: Facebook)
Kapt. Dineo Koena, polisiewoordvoerder, het bevestig dat 'n klagte van diefstal aanhangig gemaak is. Niemand is nog in hegtenis geneem nie.
Koena het ook gesê niemand is nog in verband met die aanval op die Turners aangekeer nie en dat die ondersoek voortduur.
Vuyani Dayimani, uitvoerende hoof van die Oos-Kaapse Parke- en Toerisme-agentskap (ECPTA), het gesê die agentskap werk nou saam met die polisie ná die voorval op die Turners. Hy het ook sy medelye met die gesin se familie betuig.
"Bedreigings aan die veiligheid en sekuriteit van besoekers aan die Hluleka-natuurreservaat, asook bedreigings van hulle eiendom, sal nie geduld word nie," het Dayimani gesê.
"Besoekers aan natuurreservate verwag 'n vreedsame en rustige ervaring en die onlangse gebeure het die tradisionele goedhartigheid, warm gasvryheid en die vriendelike aard van die sogenaamde avontuurprovinsie ondermyn."
Dayimani het gesê toerisme is 'n groot dryfveer van die provinsie se ekonomie, ontwikkeling, werkskepping en opheffingsprogramme. "Dit sal tragies wees as besoekers, plaaslik of internasionaal, die hele provinsie as onveilig beskou."
Dayimani het gesê die agentskap werk saam met private sektor, die toerismebedryf, asook veiligheidsmaatskappye om die provinsie se talle uiteenlopende toerismebestemmings te beveilig.
"Die ECPTA het veiligheidsmaatreëls in al sy reservate verskerp en veldwagters doen patrollies. Ten spyte van dié maatreëls, word besoekers steeds gemaan om waaksaam te bly."
Dayimani het ook gesê die agentskap en familielede van die slagoffers werk nou saam met die polisie en wetstoepassingsagentskappe om die oortreders aan te keer.
Hluleka moorde Oos-Kaap
Maak die plek se deure toe
Met die bestuur se ongevoeligheid nadat daar reeds 'n tragedies afgespeel het, en jy as kliënt nie veilig voel nie, moes nog 'n tragedies afgespeel het voordat hulle sal Ag slaan? Dit vir seker net dat ek nooit my gesin daarheen sal neem nie.
Punt is dit is onveilig.
Niemand wil dood gemaak word by n vakansieplek nie.
En dit is die hele Suid Afrika.
CR en sy slap Polisie brigade moet of moes lankal iets gedoen het.
Gaan nooit regkom nie.
Dit is die onveiligste plek in wereld -Suid Afrika.
Kyk maar dit gaan oral gebeur in n kort tyd.
Die plek klink maar presies net so power soos die res van ons land wat deesdae gehul is in moord en misdaad. Ook die "bestuur" van ons land gee gladnie om wat met ons mense gebeur nie.
As dit die houding van die veldwagters / bestuur is, moet hulle tot die lys van verdagtes gevoeg word.